雪
作者：歐陽修
朝代：宋

paragraphs: 新陽力微初破萼，客陰用壯猶相薄。
朝寒稜稜風莫犯，暮雪緌緌止還作。
驅馳風雲初慘淡，炫晃山川漸開廓。
光芒可愛初日照，潤澤終爲和氣爍。
美人高堂晨起驚，幽士虛窗靜聞落。
酒壚成徑集缾罌，獵騎尋蹤得狐貉。
龍蛇掃處斷復續，猊虎團成呀且攫。
共貪終歲飽麰麥，豈恤空林饑鳥雀。
沙墀朝賀迷象笏，桑野行歌沒芒屩。
乃知一雪萬人喜，顧我不飲胡爲樂。
坐看天地絕氛埃，使我胸襟如洗瀹。
脫遺前言笑塵雜，搜索萬象窺冥漠。
潁雖陋邦文士眾，巨筆人人把矛槊。
自非我爲發其端，凍口何由開一噱。